|  |
| --- |
| **MΕΝΗΣ KΟΥΜΑΝΤΑΡΕΑΣ**  [Βιογραφικό σημείωμα [πηγή: Εθνικό Κέντρο Βιβλίου]](http://www.ekebi.gr/frontoffice/portal.asp?cpage=NODE&cnode=461&t=238)  Γραφείον ευρέσεως εργασίας  *O Αναστάσης είναι ένας νέος που ζει στην Αθήνα στα μέσα της δεκαετίας του 1950, ο οποίος νιώθει ξεκομμένος από την οικογένεια και τον κοινωνικό του περίγυρο. Σε αυτό το απόσπασμα από*Τα μηχανάκια*, την πρώτη συλλογή διηγημάτων του μεταπολεμικού πεζογράφου Μένη Κουμανταρέα, ο Αναστάσης αποφασίζει να ψάξει για δουλειά.*  *Τ*ην άλλη μέρα ξύπνησε πρωί, ελαφρύς σαν πούπουλο. Πλύθηκε, ντύθηκε, άρπαξε μια φέτα βουτυρωμένο ψωμί και χύθηκε στους δρόμους. Περπάτησε με το κεφάλι ψηλά, χαμογέλασε στο φούρναρη που τον καλημέρισε κι έστειλε στον κουρέα του ένα φιλικό χαιρετισμό - γρήγορα θα τον είχε πάλι πελάτη. Βάδισε κάμποσο, ώσπου βγήκε στη λεωφόρο. Τα δέντρα εκεί πρασίνιζαν, κουρεμένα και φυτεμένα με τάξη πάνω στο πεζοδρόμιο, κρατώντας το ένα τον ώμο τ' αλλουνού, σαν στοιχισμένοι μαθητές την ώρα της γυμναστικής. Χάρηκε που ο δρόμος στις γωνιές δεν είχε αποθηκέψει σκουπίδια. Φαντάστηκε τους σκουπιδιάρηδες άγγελους να δροσίζουν το πρόσωπο της πολιτείας με φρέσκο ποτιστικό νερό. Το φως της μέρας ήταν πεντακάθαρο, λες και το είχαν αλλάξει σήμερα. Περνούσε πάνω στο μάγουλο του δρόμου σαν ακονισμένο ξυράφι. Τ' αυτοκίνητα φαρδιά, με καλογυαλισμένα φτερά και συντηρημένες λαμαρίνες, κυλούσαν πάνω στην άσφαλτο χωρίς να την πληγώνουν. Κι ο [τροχαίος](http://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexl_3.html)\* στη μέση του δρόμου με την κολλαρισμένη στολή του, το κράνος του που φεγγοβολούσε, φαινόταν να πιάνει τ' αυτοκίνητα από μιαν αόρατη κλωστή. Ως κι οι κοπέλες ήταν διαφορετικές σήμερα, ξυπνημένες θαρρείς από ύπνο θανάτου που τις είχε σκεπάσει με καινούριο πρόσωπο. Τ' αγόρια είχαν παντελόνια στην τρίχα κι έναν αέρα αυτοπεποίθησης. Άλλοι κρατούσαν την τσάντα του σχολείου, κι άλλοι τα σύνεργα της δουλειάς· οι εργάτες το κολατσό τους τυλιγμένο σε μια πετσέτα. Κι οι γέροι είχαν έναν τρόπο να τον κοιτάζουν λες κι ακόμα θυμόντουσαν πως είχαν περάσει από νέοι. Ο Αναστάσης πήδησε σ' ένα λεωφορείο. Χαμογέλασε στον εισπράχτορα που του έκοψε εισιτήριο και του έδωσε μια θέση που περίσσευε. Απ' το παράθυρο τα σπίτια, με τα σεντόνια γεμάτα ύπνο ακόμα, έφευγαν προς τα πίσω. Ο ήλιος τα τίναζε με τις άταχτες αχτίδες του. Ένα μικρό αγόρι φάνηκε να κυνηγά το λεωφορείο. Όχι για να το προφτάσει στη στάση, μα για να πηδήξει στον προφυλακτήρα. Όταν κατόρθωσε να το φτάσει και να κρεμαστεί, ο εισπράχτορας σηκώθηκε από τη θέση του και του χτύπησε θυμωμένα το τζάμι. «Μπρος, δίνε του». Το παιδί έμεινε για λίγο κοιτάζοντας τον εισπράχτορα. Τα χέρια του ήταν πολύ λιγνά, το πρόσωπό του χλομό, κρατιόταν με κόπο. Έπειτα έβγαλε στον εισπράχτορα τη γλώσσα του. Την ίδια στιγμή, τρομαγμένο, άφησε τα χέρια του να ξεφύγουν και πήδησε χάμω. Ο Αναστάσης είδε το αγόρι να χάνεται στη στροφή του δρόμου. Είχε ακόμα μπρος στα μάτια του τα χέρια του, λιγνά, που πάλευαν να κρατηθούν. Κατέβηκε στην επόμενη στάση. Περπάτησε κοιτάζοντας τα σπίτια και τους αριθμούς. Ύστερα στάθηκε μπροστά σε μια είσοδο μεγάρου. Διάβασε μια ταμπέλα με κεφαλαία ξεθωριασμένα: ΓΡΑΦΕΙΟΝ ΕΥΡΕΣΕΩΣ ΕΡΓΑΣΙΑΣ. Δίστασε, έπειτα προχώρησε, μπήκε κι άρχισε ν' ανεβαίνει τις σκάλες. Ήταν ατέλειωτες να τις ανεβεί κανείς, μα του άρεσαν. Του άρεσε καθετί που ψήλωνε, που τον ανέβαζε. Όπως τα γράμματα στην αρχή μιας ταινίας. Έφτασε στο έβδομο πάτωμα, έψαξε, ρώτησε, τέλος χτύπησε μια πόρτα. Επειδή δεν πήρε απάντηση, άνοιξε και γλίστρησε αθόρυβα στο εσωτερικό. Στο βάθος της κάμαρης μια κοπέλα έγραφε στη γραφομηχανή. Ούτε που σήκωσε τα μάτια της πάνω του. Έγραφε σαν υπνωτισμένη. Χρειάστηκε να πάει να σταθεί πολύ κοντά της για να τόνε δει. Είχε δυο μάτια [κλουβισμένα](http://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexl_3.html)\* σε χοντρούς φακούς, που έμοιαζαν ν' αποστειρώνουν το φως. Σαν δυο ψάρια μέσα στη γυάλα τους. Ύστερα η μηχανή έπαψε απότομα. «Μια στιγμή παρακαλώ». Άνοιξε την πόρτα του διπλανού γραφείου και χώθηκε μέσα. Ξαναγύρισε σχεδόν αμέσως και του είπε με την ίδια απαράλλαχτη φωνή, που έμοιαζε [τυπωμένη σε κορδέλα μαγνητοφώνου](http://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexl_3.html).\*«Περιμένετε παρακαλώ. Ο κύριος Διευθυντής είναι απησχολημένος». Ξανάπιασε το γράψιμο. Τα μάτια της δεν κοίταζαν καθόλου τα πλήκτρα. Ήταν από τις [τυφλές δακτυλογράφους](http://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexl_3.html).\* Ο θόρυβος της μηχανής είχε αποκτήσει τώρα μιαν ένταση και μια πυκνότητα, σα να στριφογύριζε κανένα ελικόπτερο πάνω από το κεφάλι του Αναστάση. Άθελά του χαμήλωσε για να προστατευθεί. Έπεσε σε μια καρέκλα. Προσπάθησε να κρατηθεί ακίνητος, μα κάθε φορά που η κοπέλα πατούσε κανένα πλήκτρο δυνατότερα, τα πόδια του έφευγαν προς τα μπρος, σα να τα βαρούσε κανένας γιατρός με σφυράκι. Ήθελε να τη διακόψει, να της πει πως δεν πείραζε που ο Διευθυντής ήταν απασχολημένος, και ότι θα μπορούσε να ξαναπεράσει. Κι αύριο μέρα ήταν. Μα δεν έβρισκε τρόπο να της μιλήσει. Επειδή δεν μπορούσε να μιλά, να κάθεται ακίνητος, να περιμένει, σηκώθηκε και πήγε στο παράθυρο. Ήταν ένα στενό, δυτικό παράθυρο. Έσκυψε να δει κάτω και ζαλίστηκε. Τον χώριζαν από το έδαφος εφτά ψηλά, θεόρατα πατώματα. Ο αστυφύλακας της τροχαίας ήταν μια τελεία. Το κράνος βουλιαγμένο κάτω από τον ήλιο, οι κλωστές στα χέρια του σπασμένες. Ξαφνικά τον Αναστάση τον έπιασε το στομάχι του. Σταύρωσε τα χέρια του γύρω στη μέση κι έσκυψε το κεφάλι. Τα πλήκτρα της μηχανής δούλευαν σε ρυθμό πολυβόλου. Αμέσως ύστερα, ο γνώριμος πονοκέφαλος σφίχτηκε γύρω στο κεφάλι του σαν [αρραβώνας](http://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexl_3.html).\* Άφησε το στομάχι του κι έπιασε το κεφάλι του. Μα ο πόνος, επιδέξιος ξιφομάχος, τον χτυπούσε ύπουλα στο αφύλαχτο μέρος. Κοίταξε με αγωνία την κοπέλα. Έγραφε ίσια, μονοκόμματη, με τα κλουβισμένα μάτια της σκλαβωμένα πάνω στο χαρτί. Μόνο ο κύλινδρος της μηχανής μετατοπιζόταν ολοένα κι αριστερότερα έχοντας μια τάση να τρυπήσει τον τοίχο και να περάσει στο γραφείο του διευθυντή. Ο Αναστάσης έκανε μερικά βήματα πίσω, κι ήρθε να στηριχθεί πάνω στην πόρτα. Για μερικά δευτερόλεπτα έμεινε εκεί με το πρόσωπο τσαλακωμένο, τα χέρια κλεισμένα σε γροθιές. Ύστερα έκανε απότομη στροφή, άνοιξε την πόρτα κι, αφήνοντάς την ορθάνοιχτη, πετάχτηκε έξω.  Μ. Κουμανταρέας, *Τα μηχανάκια*, Κέδρος  img  [Μ. Κουμανταρέας, «Βιοτεχνία υαλικών» (απόσπασμα)](http://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/extras/texts/indexl_3_parallilo_keimeno_1.html)  [Αντώνης Σαμαράκης, «Ζητείται ελπίς»](http://digitalschool.minedu.gov.gr/modules/ebook/show.php/DSGYM-C113/351/2369,9044/)  \* **τροχαίος**: ο αστυνομικός της Τροχαίας \* **κλουβισμένα**: οι φακοί των γυαλιών παρομοιάζονται με κλουβί των ματιών της δακτυλογράφου \* **τυπωμένη σε κορδέλα μαγνητοφώνου**: ηχογραφημένη \* **τυφλές δακτυλογράφοι**: όσες δακτυλογραφούν με τυφλό σύστημα \* **αρραβώνας**: δαχτυλίδι αρραβώνα  Λεξικό της Κοινής Νεοελληνικής  [Λεξικό της Κοινής Νεοελληνικής](http://www.greek-language.gr/greekLang/modern_greek/tools/lexica/triantafyllides/index.html) |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | ΕΡΓΑΣΙΕΣ | | | 1 | Με ποια διάθεση ξύπνησε το πρωί ο Αναστάσης και πώς την αποδίδει ο συγγραφέας; | |  | | 2 | Περιγράψτε το Γραφείο Εργασίας στο οποίο απευθύνθηκε ο Αναστάσης, με έμφαση στην εικόνα της δακτυλογράφου που συνάντησε. | |  | | 3 | Πώς δικαιολογείται ο σωματικός πόνος που κατέλαβε τον Αναστάση στο Γραφείο Εργασίας; | |  | | 4 | Βρείτε τις παρομοιώσεις του κειμένου και σχολιάστε τη σημασία τους. | |  | |  |  | | ΔΙΑΘΕΜΑΤΙΚΕΣ ΔΡΑΣΤΗΡΙΟΤΗΤΕΣ | | | ♦ | Περιγράψτε μια δική σας επίσκεψη σε ένα γραφείο ή άλλο χώρο εργασίας, με έμφαση στις εικόνες του χώρου και των εργαζομένων σε αυτόν. | |  | | ♦ | Απευθυνθείτε σε εργαζόμενους ή άνεργους νέους και πάρτε τους συνέντευξη σχετικά με τις δυσκολίες που αντιμετώπισαν ή αντιμετωπίζουν στην εξεύρεση εργασίας.  [Κέντρο πληροφόρησης εργαζομένων και ανέργων [πηγή: Γενική Συνομοσπονδία Εργατών Ελλάδος]](http://www.kepea.gr/article.php?cat=14)  [Γενική Γραμματεία Νέας Γενιάς](http://www.neagenia.gr/frontoffice/portal.asp?cpage=RESOURCE&cresrc=205&cnode=55)  [Συζητώντας για την εργασία και το έπαγγελμα [Νεοελληνική Γλώσσα Β' Γυμνασίου]](http://digitalschool.minedu.gov.gr/modules/ebook/show.php/DSGYM-B110/244/1808,5807/) | |  | |

ΦΥΛΛΟ ΕΡΓΑΣΙΑΣ

ΑΣΚΗΣΕΙΣ :

1.Να εντοπίσετε στο κείμενο ένα παράδειγμα για κάθε εκφραστικό μέσο που σας δίνεται και να σχολιάσετε τη λειτουργία τους:

Παρομοίωση:

Εικόνα:

Μεταφορά:

Προσωποποποίηση:

Ασύνδετο σχήμα:

2.Α) Να εντοπίσετε τους αφηγηματικούς τρόπους (περιγραφή, αφήγηση, διάλογος)του κειμένου, δίνοντας ένα παράδειγμα για το καθένα και να σχολιάσετε τη λειτουργία τους.

Β) ποιος είναι ο τύπος του αφηγητή;

3.Ποιος είναι ο τόπος, ο χρόνος και τα πρόσωπα του κειμένου;

4.Να σχολιάσετε τον τίτλο και να δώσετε έναν δικό σας τίτλο.

5.Με ποια διάθεση ξεκίνησε τη μέρα του ο Αναστάσης; Με ποιους τρόπους αποδίδεται η διάθεσή του (ρήματα, εκφραστικά μέσα, απλές καθημερινές χειρονομίες);

6.Αφηγηθείτε το περιστατικό με το παιδί και τον εισπράκτορα σε α’ πρόσωπο από την οπτική γωνία του παιδιού.

7.Από ποιες ψυχολογικές διακυμάνσεις περνά ο Αναστάσης από τη στιγμή που ξυπνά μέχρι την ώρα που φεύγει από το γραφείο ευρέσεως εργασίας;

8.Περιγράψτε το γραφείο εργασίας.

9.Ποιες ήταν οι ψυχολογικές αντιδράσεις του Αναστάση στο γραφείο; Πώς δικαιολογείται η φυγή του από αυτό; Εσείς τι θα κάνατε στη θέση του;

10.Πώς παρουσιάζεται η δακτυλογράφος στο κείμενο (εσωτερικά και εξωτερικά); Πώς επιδρά η παρουσία της στην ψυχολογία του Αναστάση;

11.Στο κείμενο θίγεται το θέμα της ανάγκης για εύρεση εργασίας. Ποια συναισθήματα προκαλεί στον Αναστάση η ελπίδα της εργασίας και ποια η διάψευσή της;

13.Περιγράψτε το Γραφείο Εργασίας στο οποίο απευθύνθηκε ο Αναστάσης, με έμφαση στην εικόνα της δακτυλογράφου που συνάντησε.

14.Περιγράψτε μια δική σας επίσκεψη σε ένα γραφείο με έμφαση στις εικόνες του χώρου και των εργαζομένων σε αυτόν.

**ΕΡΓΑΣΙΑ ΓΙΑ ΤΟ ΣΠΙΤΙ:**

1. Απευθυνθείτε σε εργαζόμενους ή άνεργους νέους και πάρτε τους συνέντευξη σχετικά με τις δυσκολίες που αντιμετώπισαν ή αντιμετωπίζουν στην εξεύρεση εργασίας (100 λέξεις).
2. Αναλύστε σε 100 λέξεις περίπου τις συνέπειες που έχει για την προσωπικότητα του νέου η αποτυχημένη προσπάθειά του για εύρεση εργασίας στις μέρες μας.